Minen frunntlyckenn gruth myth vormoghe allisz ghudenn stets vorgheszannth. Erszamenn voerszichtighenn vnndt wollwyszenn byszunder leuenn naber vnndt ghudenn frunnde. Jck sante ame latestenn etzwelke ghudere nha Reuall ann Hinrick Honnynghuszenn her Hinryx szone vnndt schreff dar by ann juwe erszamheidenn myth frunntlykenn bedenn sehe woldenn tostedenn vnndt ghunnenn, he my dar voer moghe wedder senndenn so vele szoltes tho des slotes behoeff alsz he de ghudere durest konnde vthbringhenn. Hir quam gysterenn eynn schipp vann Reuall vnndt vornam neenn anntwort dar by oft myne bede muchtenn tho lannghenn. Ysz dar vorszumenysse ann denn breuenn ghescheenn, kann yck nycht wethenn; hyrvmb isz ouer myne gantz fruntlyke bede vnndt begher, gy leuenn naber vnndt frunnde my nycht willenn weygerenn dat szodane szolt moghe herwert kamenn. Wille gy des ok nycht thostedenn, so kann yck woll merckenn de frunntschapp tusschenn vnnsz mothe ganntz dunne weszenn vnndt gy myt my nene ghude nabersschopp gedennckenn tho holdennde; wo gy yth willenn holdenn, schryueth my vnuortogerth, gy sollenn my alltydt gutwillich vynndenn. Jk hebbe alltydt ghehoret segghenn eenndracht de vodet de leue vnndt vormeret sehe; my duncketh best gedann synn wy vnnder malkannder gude nabersschopp holdenn, do gy my wesz to leue vnndt bewyszenn my gude nabersschopp in fruntlickeith. Wor anne ik jw kann wedder alleuege tho behegelykenn willenn vnndt fruntschopp weszenn, sollenn gy my gantz gutwillich vindenn, dar anne nycht willeenn twyuelenn juwe erszame vorszichtige wyszheide, de ik Gade allmechtich jnn wollffardt langhe starck vnndt geszunth beuele. Gegeuenn vppe Wyborch des fridaghes negest corporis Christi jme etc. lxxxj(tenn) jare. Laurennsz Axelszonn tho Aarstede, ritter, houethmann vppe Razeborch. Adress: Denn erszamenn voerszichtighenn vnndt wollwyszenn mannenn herenn borghermesterenn vnndt radtmannenn der stadt Reuall, synenn byszunnder leuenn naberenn, ghudenn frunndenn vnndt ghunnrenn.